韶石行
作者：郭祥正
朝代：宋

paragraphs: 扁舟未下連虞灘，韶石羅列誰雕刓。
化工有意露怪變，待彼虞舜來觀翫。
泊舟登岸始遠覽，兩峰直裂諸峰巑。
青鸞低徊欲下飲，翠鳳却舞摶修翰。
蟄龍钁雷怒奮角，帝子出震初峨冠。
日光撲撲散金蕊，蓮花透澈琉璃盤。
行衣十里仙霧濕，暝色一抹輕綃寒。
我將仙崖想韶樂，北風忽變陰漫漫。
松搖長空吼萬壑，溪走石脚淙驚湍。
遺音自與天地響，聽不以耳精神完。
重曈一去無復還，隨風波兮陟雲間。
瀟湘洞庭亦何有，竹上血淚千年斑。
九成不作至道息，紛紛後世疇能攀。
登韶石兮情飄飄而未盡，飭彼柴車兮且將造乎蒼梧九疑之深山。